กกพ.แจงกรณีเลื่อนจับสลากโซลาร์ฟาร์มราชการ
กกพ.แจงกรณีเลื่อนจับสลากโซลาร์ฟาร์มราชการ เหตุมีผู้ไม่ผ่านคุณสมบัติร้องเรียนเข้ามาหลายราย ทางกกพ.จึงเปิดโอกาสให้เข้ามายื่นเอกสารอีกครั้งโดยมีการตรวจสอบเอกสารให้ละเอียด โดยเฉพาะเรื่องเอกสารผังเมือง ซึ่งกำหนดยื่นสิทธิ์ถึง 18 ธ.ค.58 พร้อมยืนยันจะมีการจับสลาก 22 พ.ย.58และประกาศผลตามกำหนดในวันที่ 24 พ.ย.58
15 ธ.ค. 2558

นายวีระพล จิรประดิษฐกุล กรรมการ กกพ.ในฐานะโฆษก กกพ. เปิดเผยผ่านรายการข่าวหุ้นเจาะตลาดออนเรดิโอคลื่น FM 98.5 MHz ว่า สาเหตุที่กกพ.ได้เลื่อนการจับสลากโครงการรับซื้อไฟฟ้าโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร (โซลาร์ฟาร์มส่วนราชการฯ) ระยะแรก ในวันที่ 15 ธ.ค.ออกไปเป็นวันที่ 22 ธ.ค.58 นั้น
เนื่องจากมีผู้ขอยื่นเรื่องเพื่อสอบถามกรณีที่โดนตัดสิทธ์ และไม่ผ่านคุณสมบัติเข้ามาจำนวนมาก ทำให้ต้องตรวจสอบรายละเอียดเอกสารบางเรื่องเพิ่มเติม
โดยกกพ.เข้าใจว่า อาจไม่ชัดเจนในเรื่องเอกสาร ซึ่งทางกกพ.ยึดข้อมูลการให้สิทธิยื่นเอกสารสุดท้ายสำหรับผู้ที่เสนอขายไฟฟ้าในโครงการเมื่อวันที่ 20 พ.ย.58 ตามกฎหมายผังเมือง
“ความไม่ชัดเจนเรื่องกฎหมายผังเมืองต่างๆ บางรายยื่นมาว่าผังเมืองกำลังพิจารณา แบบนี้เราก็ตัดออกไปเลย ส่วนที่ยังมีความไม่ชัดเจนในส่วนของผังเมืองเราก็รับเรื่องเพื่อให้เข้ามาตรวจสอบเอกสารเคลียร์กันให้เข้าใจ แต่ยืนยันว่ายึดจากกฎหมายผังเมืองเมื่อวันที่ 20 พ.ย.58 เป็นหลัก และให้โอกาสของผู้ที่โดนตัดสิทธิ์เข้ามาใหม่เพื่อความสบายใจโดยให้สิทธิ์ยื่นถึงวันศุกร์นี้(18 ธ.ค.) ส่วนผังเมืองประกาศงวดหน้าก็ยังมีอีกรอบสามารถมาใช้สิทธิ์ได้อยู่แล้ว” นายวีระพล กล่าว
ส่วนอีกเรื่องที่กกพ.พิจาณาคือ เรื่องของเงินทุน ตามข้อกำหนดของกกพ.คือถ้าลงทุน 1 MW ต้องมีเงินลงทุน  2 ล้านบาท ตามข้อกำหนด ถ้าทำหลายโครงการแต่เงินทุนไม่ถึงก็ต้องมีการตัดสิทธิ์บางโครงการออก
อย่างไรก็ดี ในวันนี้ยังไม่มีจำนวนผู้ที่ผ่านคุณสมบัติเพิ่มมากขึ้น เนื่องจากเพิ่งผ่านไปเพียง 1 วัน อีกทั้ง กกพ.ก็ยังอยู่ในช่วงตรวจสอบเอกสารของผู้ที่มายื่นใหม่ ซึ่งต้องติดตามว่าจะมีเพิ่มมากขึ้นมากน้อยเพียงใด ทั้งนี้ ยืนยันว่าจะมีการประกาศผลตามกำหนด 24 ธ.ค.58 ตามกำหนดเดิม
วานนี้ (14 ธ.ค.) เจ้าหน้าที่ประชาสัมพันธ์ของสำนักงานคณะกรรมการกำกับกิจการพลังงาน (กกพ.) เปิดเผยว่า กกพ.ได้เลื่อนการจับสลากโครงการรับซื้อไฟฟ้าโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยงานราชการและสหกรณ์ภาคการเกษตร (โซลาร์ฟาร์มส่วนราชการฯ) ระยะแรก ในวันที่ 15 ธ.ค.ออกไปเป็นวันที่ 22 ธ.ค.58 หลังมีผู้ร้องเรียนเข้ามาจำนวนมาก ทำให้ต้องตรวจสอบรายละเอียดบางเรื่องเพิ่มเติม
ขณะที่นายวีระพล จิรประดิษฐกุล กรรมการ กกพ.ในฐานะโฆษก กกพ. ยืนยันในช่วงบ่ายวันนี้ว่า กกพ.ยึดข้อมูลการให้สิทธิยื่นเอกสารสุดท้ายสำหรับผู้ที่เสนอขายไฟฟ้าในโครงการเมื่อวันที่ 20 พ.ย.58 ซึ่งขณะนั้นกฎหมายผังเมืองยังไม่ได้ลงในราชกิจจานุเบกษา แม้ว่าตัวแทนกลุ่มผู้คัดค้านที่มาร้องเรียนจะระบุว่าคณะรัฐมนตรี (ครม.) ได้แจ้งว่าประกาศยกเลิกกฏหมายผังเมืองทั่วประเทศ ขณะที่หลายฝ่ายได้ส่งหนังสือให้พลเอกประยุทธ์ จันทร์โอชา นายกรัฐมนตรี ตัดสินใจใช้ม.44 เพื่อผ่อนผันกรณีดังกล่าว
ส่วนหุ้นที่คาดว่าจะได้รับผลกระทบจากกรณีดังกล่าวได้แก่ SUPER, FER, LOXLEY, GUNKUL, IFEC, SPCG, DEMCO, BCP, TSE และ PSTC
อนึ่ง เมื่อวันเสาร์ที่ผ่านมา กกพ.ได้ประกาศรายชื่อผู้ผ่านคุณสมบัติโครงการดังกล่าวมีทั้งสิ้น 219 ราย จำนวนรวม 1,028.67 เมกะวัตต์ จากผู้ที่ยื่นทั้งหมด 604 ราย จำนวนรวม 2,835.50 เมกะวัตต์ โดยผู้ที่ไม่ผ่านคุณสมบัติ 385 ราย ส่วนใหญ่ติดกฎหมายผังเมืองไม่สามารถสร้างโรงไฟฟ้า ถึงแม้จะอยู่ในเขตพื้นที่ตามประกาศข้อมูลศักยภาพของระบบไฟฟ้าก็ตาม ซึ่งตามแผนเดิมกลุ่มที่ผ่านคุณสมบัติทั้งหมดจะต้องมาลงทะเบียนเพื่อรายงานตัวเข้าร่วมจับสลากในวันพรุ่งนี้ เพื่อให้ได้รับการคัดเลือกเป็นผู้ผลิตไฟฟ้าตามโครงการดังกล่าวต่อไป